b'\n_START_ARTICLE_\nValokuvakeskus Nykyaika\n_START_PARAGRAPH_\nValokuvakeskus Nykyaika ry on Tampereella toimiva alueellinen valokuvakeskus, jonka tavoitteena on edist\xc3\xa4\xc3\xa4 valokuvakulttuuria alueellaan. Se on toiminut marraskuusta 2015 l\xc3\xa4htien osoitteessa Kauppakatu 14. Galleriatila jakautuu kahteen kerrokseen ja tiloissa toimii my\xc3\xb6s kaikille avoin k\xc3\xa4sikirjasto. Tiloihin on maksuton sis\xc3\xa4\xc3\xa4np\xc3\xa4\xc3\xa4sy. _NEWLINE_Nykyaika on j\xc3\xa4rjest\xc3\xa4nyt valokuvan\xc3\xa4yttelyj\xc3\xa4 Tampereella vuodesta 1982. N\xc3\xa4yttelyt vaihtuvat kuukausittain ja kirjaston sadat valokuvateokset laajentavat n\xc3\xa4yttelykokemusta. Kansainv\xc3\xa4list\xc3\xa4 Backlight-valokuvatriennaalia on j\xc3\xa4rjestetty vuodesta 1987. N\xc3\xa4yttelytoiminnan ohella Nykyaika j\xc3\xa4rjest\xc3\xa4\xc3\xa4 muita tapahtumia, seminaareja ja ty\xc3\xb6pajoja sek\xc3\xa4 yleis\xc3\xb6luentoja. _NEWLINE_Keskus tuo esiin valokuvausta taiteellisen ilmaisun ja kuvallisen viestinn\xc3\xa4n muotona, edist\xc3\xa4\xc3\xa4 valokuvan vuorovaikutusta muiden taiteenalojen kanssa sek\xc3\xa4 yhdist\xc3\xa4\xc3\xa4 valokuvaajia ja yleis\xc3\xb6j\xc3\xa4. Mediakasvatuksessa Nykyaika on verkostoitunut alueensa taidemuseoiden ja gallerioiden kanssa._NEWLINE_Keskuksen p\xc3\xa4\xc3\xa4rahoittajia ovat Taiteen edist\xc3\xa4miskeskus ja Tampereen kaupunki. Backlight-triennale on 2000-luvulla saanut rahoitusta my\xc3\xb6s EU:lta.\n_START_SECTION_\nHistoriaa\n_START_PARAGRAPH_\nJoulukuussa 1982 Tampereelle perustettu Galleria Nykyaika kokosi yhteen nuoria kuvataiteilijoita, jotka halusivat uudistaa Tampereen taide-el\xc3\xa4m\xc3\xa4\xc3\xa4. Aluksi toimintaa j\xc3\xa4rjesti Ty\xc3\xb6ryhm\xc3\xa4 Arkitaide, johon kuuluivat muiden muassa Peter Bashmakov, Untamo Eerola, Anneli Kokko, Tuula Lehtinen, Timo Lehtinen, Petri Nuutinen, Mikko Pekari, Pirjo Pulkkinen, Helge Riskula sek\xc3\xa4 Stan ja Taina Shingler. Taloudellista tukea Nykyajan perustamiseen antoivat tamperelaiset valokuva-alan yritt\xc3\xa4j\xc3\xa4t, kuten Matti J. Kaleva ja Matti Sel\xc3\xa4nne._NEWLINE_Nykyaika toimi ensin Ratinan Suvantokadulla, sitten Kirjakahvila Innon yhteydess\xc3\xa4 Kauppakatu 10:ss\xc3\xa4. Poikkitaiteellisuudesta Galleria Nykyaika siirtyi erikoistumaan valokuvaan, ja taustayhteis\xc3\xb6ksi perustettiin 1986 Arkitaideyhdistys ry, jonka nimi muutettiin vuonna 1997 Valokuvakeskus Nykyajaksi. Vuonna 1989 Nykyaika sai isommat toimintatilat vanhaan somistamoon Tampereen keskustan Pellavatehtaassa, josta 1992 siirryttiin purku-uhan alta Kehr\xc3\xa4saareen yhdess\xc3\xa4 Pirkanmaan Elokuvakeskuksen kanssa. Nykyisiin toimitiloihinsa Finlaysonin tehdasalueen  Taidehalli TR1:een Valokuvakeskus Nykyaika muutti vuonna 2005._NEWLINE_Nykyajan n\xc3\xa4yttelytoiminta on alusta alkaen ollut kansainv\xc3\xa4list\xc3\xa4 vuonna 1987 aloitetun triennaalin my\xc3\xb6t\xc3\xa4. Tamperelaisille on vuosikymmenten mittaan esitelty muiden muassa Brassa\xc3\xaf, Robert Capa, Larry Clark, Andr\xc3\xa9 Kert\xc3\xa9sz, Tuija Lindstr\xc3\xb6m, Sally Mann, L\xc3\xa1szl\xc3\xb3 Moholy-Nagy, Martin Munk\xc3\xa1csi, Martin Parr, Thomas Ruff, Christer Str\xc3\xb6mholm ja Wim Wenders. Suomalaisia valokuvaajia Nykyajan n\xc3\xa4yttelyiss\xc3\xa4 ovat olleet Stig Baumgartner, Martti Brandt, Stefan Bremer, Pekka Elomaa, Ari Hietala, Ismo H\xc3\xb6ltt\xc3\xb6, Tiina Itkonen, Rita Jokiranta, Jan Kaila, Tanja Koponen, Ville Lenkkeri, Tuomo Manninen, Esko M\xc3\xa4nnikk\xc3\xb6, Erkka Nissinen, Pink Twins, Marja Piril\xc3\xa4, Seppo Renvall, Elina Saloranta,  Pentti Sammallahti, Magnus Scharmanoff ja Juha Suonp\xc3\xa4\xc3\xa4.'